b'\n_START_ARTICLE_\nHaft Tep\xc4\x97\n_START_SECTION_\nIstorija\n_START_PARAGRAPH_\nKabnakas buvo pastatytas II t\xc5\xabkst. pr. m. e. viduryje ir klest\xc4\x97jo labai trump\xc4\x85 laikotarp\xc4\xaf. Jo klest\xc4\x97jimas pirmiausia siejamas su Viduriniosios Elamo karalyst\xc4\x97s karaliumi Tepti-Aharu. Manoma, kad jis buvo pastatytas kaip jo naujoji sostin\xc4\x97 netoli S\xc5\xabz\xc5\xb3.\xc2\xa0N\xc4\x97ra ai\xc5\xa1ku, ar miestas trumpam tapo viso Elamo sostine, ar tik Tepti-Aharo ma\xc5\xbeos atskilusios karalyst\xc4\x97s centru. V\xc4\x97liau Kabnakas buvo apleistas.\n_START_SECTION_\nArcheologija\n_START_PARAGRAPH_\nHat Tep\xc4\x97\xc2\xa0\xe2\x80\x93 vienas i\xc5\xa1 keturi\xc5\xb3 nuodugniai kasin\xc4\x97t\xc5\xb3 elamit\xc5\xb3 miest\xc5\xb3 (kiti yra S\xc5\xabzai, An\xc5\xa1anas ir \xc4\x8coga Zanbilis). Vietov\xc4\x97 u\xc5\xbeima apie 1,5 x 0,8\xc2\xa0km plot\xc4\x85 ir yra sudaryta i\xc5\xa1 14 kalv\xc5\xb3. Vietov\xc4\x99 pirmasis tyrin\xc4\x97jo Jacques de Morgan 1908\xc2\xa0m. V\xc4\x97liau (1965\xe2\x80\x931979) \xc4\x8dia kasin\xc4\x97jo Teherano universiteto archeologai, vadovaujami Ezzat Negahban. 2003\xe2\x80\x932008\xc2\xa0m. tyrimus vykd\xc4\x97 jungtin\xc4\x97s vokie\xc4\x8di\xc5\xb3 ir Irano archeolog\xc5\xb3 komandos, vadovaujamos Behzad Mofidi._NEWLINE_Mieste buvo atkasta dievo Kirva\xc5\xa1iro \xc5\xa1ventykla, taip pat, manoma, zikurato, r\xc5\xabm\xc5\xb3 ir karali\xc5\xa1k\xc5\xb3j\xc5\xb3 kap\xc5\xb3 liku\xc4\x8diai. \xc5\xa0ventykla buvo dekoruota bronzos lak\xc5\xa1tais ir pie\xc5\xa1iniais. Vienas svarbiausi\xc5\xb3 radini\xc5\xb3 yra molin\xc4\x97s lentel\xc4\x97s su gausiais administraciniais \xc4\xafra\xc5\xa1ais i\xc5\xa1 Tepti-Aharo valdymo laik\xc5\xb3.'